google/wiki40b huggingface dataset:
מורן זומרפלד

ביוגרפיה

זומרפלד נולד וגדל במושב רגבה. הוא שחה בקבוצת השחייה של מכבי נהריה בהדרכתו של משה הירש.

1992

בתחרות גביע חיפה הבינלאומי בשחייה שנערכה בפברואר 1992 זכה זומרפלד במדליית זהב במשחה ל-100 מטר חופשי בתוצאה של 53.72 שניות.

אלוף ישראל

באליפות ישראל בשחייה שנערכה בווינגייט בסוף חודש מאי אותה שנה והיוותה תחרות אחרונה לקביעת המינימום האולימפי, זכה זומרפלד בשתי מדליות זהב, במשחה ל-200 מטר חופשי בתוצאה של 1:54.46 דקות, לפני ברק עטר מהפועל נהריה (1:57.69 דקות) ובמשחה ל-400 מטר חופשי לפני ברק עטר (4:03.33 דקות). במשחה ל-100 מטר חופשי הוא קבע תוצאה של 53.55 שניות.

1993

באליפות ישראל בשחייה שנערכה באפריל 1993 זכה זומרפלד ב-3 מדליות, 1 זהב ו-2 כסף. מדליית זהב במשחה ל-200 מטר חופשי בתוצאה של 1:56.39 דקות, לפני אריאל דולינקו מכבי חיפה (1:57.61 דקות) ורז דר מהפועל הוד השרון בית ברל (1:59.24 דקות). מדליות כסף, במשחה ל-100 מטר חופשי בתוצאה של 54.02 שניות, אחרי דימה ריבינסקי מהפועל ירושלים שנירשמה לו תוצאה זהה של 54.02 שניות, בגלל שהשעון האלקטרוני לא נעצר ולפני רז דר (54.08 שניות) ובמשחה ל-400 מטר חופשי בתוצאה של 4:04.33 דקות, אחרי אריאל דולינקו (4:03.79 דקות) ולפני ברק עטר (4:13.80 דקות).

שיאן ישראל

בתחרויות השחייה של המכביה ה-14 שנערכו בבריכת השחייה של אוניברסיטת תל אביב ביולי 1993 זכה זומרפלד ב-3 מדליות, 1 זהב ו-2 כסף. מדליית זהב במשחה ל-400 מטר חופשי בשיא ישראלי חדש של 3:58.43 דקות, שיפור לשיאו הוותיק של אמיר גניאל שנקבע בשנת 1980 ועמד על 3:59.29 דקות, לפני דניאל קנר מארצות הברית (3:58.60 דקות) ואדם ואן מארצות הברית (4:01.09 דקות). מדליות כסף, במשחה ל-200 מטר חופשי בשיא אישי חדש של 1:53.61 דקות, אחרי דניאל קאנר שקבע שיא מכביה חדש של 1:52.25 דקות ובמשחה שליחים 4x200 מטר חופשי בתוצאה של 7:48.62 דקות, אחרי ארצות הברית שקבעה שיא מכביה חדש של 7:33.84 דקות ולפני מקסיקו (8:21.53 דקות).

1994

בינואר 1994 קבע זומרפלד במשחה ל-400 מטר חופשי (בריכת 25 מטר) שיא ישראלי חדש של 3:53.65 דקות.
באליפות ישראל שנערכה באוגוסט אותה שנה הוא זכה ב-3 מדליות, 2 זהב ו-1 ארד. מדליות זהב, במשחה ל-200 מטר חופשי בתוצאה של 1:56.08 דקות, לפני אהוד דקטר מהפועל עומר (1:58.04 דקות) ודימה ריבינסקי (1:59.91 דקות) ובמשחה ל-400 מטר חופשי בתוצאה של 4:07.06 דקות, לפני אהוד דקטר (4:11.73 דקות) ולירן אורן מהפועל נהריה. מדליית ארד במשחה ל-100 מטר חופשי בתוצאה של 54.19 שניות, אחרי איתן אורבך ממכבי חיפה (52.59 שניות) ואורן אזרד מהפועל נס ציונה (52.95 שניות).

1995

בינואר 1995 קבע זומרפלד במשחה ל-200 מטר חופשי (בריכת 25 מטר) שיא ישראלי חדש של 1:49.82 דקות ובכך היה לשחיין הישראלי הראשון ששחה משחה זה מתחת ל-1:50 דקות. חודש לאחר מכן, בפברואר הוא שיפר את שיאו הישראלי במשחה ל-400 מטר חופשי והעמידו על 3:52.96 דקות.
באליפות ישראל בשחייה שנערכה באוגוסט אותה שנה הוא זכה במדליית כסף במשחה ל-400 מטר חופשי בתוצאה של 4:06.51 דקות, אחרי אהוד דקטר מהפועל עומר (4:03.25 דקות).

אלוף ושיאן המכביה

בתחריות השחייה של המכביה ה-15 שנערכו ביולי 1997 זכה זומרפלד במדליית זהב במשחה ל-200 מטר פרפר בשיא מכביה חדש של 2:03.54 דקות
ג'וניור ויסה

קריירה

ויסה החל את הקריירה שלו בקבוצת אליאנסה לימה מליגת העל הפרואנית, בה היה אחד השחקנים הבולטים במשך ארבע עונות כשהשתתף ב-145 משחקים בסך הכל, כבש 22 שערים, וזכה בשלוש אליפויות (2003, 2004 ו-2006). 
בינואר 2008 הגיע ויסה לישראל וחתם בקבוצת בית"ר ירושלים. בעונתו הראשונה בבית"ר זכה עמה בדאבל, אך שותף בעיקר כשחקן מחליף, ובסיום העונה החליטה הנהלת הקבוצה להשאילו למשך עונה אחת להפועל פתח תקווה. ויסה היה אחד השחקנים הבולטים בפתח תקווה בעונת 2008/2009, כבש במדיה 3 שערים ובישל שערים נוספים.
לקראת עונת 2009/2010 חזר ויסה לבית"ר ירושלים, אך מיעט לשחק בגלל פציעה ובסיום העונה חזר להפועל פתח תקווה. הקדנציה השנייה שלו בפתח תקווה הייתה פחות מוצלחת, ובחלון ההעברות של ינואר 2011 חזר לאליאנס לימה, במדיה שיחק שנתיים נוספות. בפברואר 2013 עבר לקבוצת חואן אאוריץ' מליגת העל הפרואנית. ב-2015 חתם ב-אוניברסידד ססאר ואייחו, גם היא מהליגה הראשונה בפרו.
תרזה אנדרוז

ביוגרפיה

אנדרוז נולדה בניו לונדון, קונטיקט. היא התאמנה במועדון השחייה של צפון בולטימור (שני עשורים לאחר שהתאמנה במועדון, השחיין הגדול ביותר שהתאמן בו הוא מייקל פלפס. בנוסף, התאמנו במועדון זה מדליסטיות אולימפיות נוספות: אניטה נול, בת' בוטספורד וקייטי הוף). היא למדה באוניברסיטת פלורידה בגיינסוויל והתאמנה תחת הדרכתו של רנדי ריס.
באולימפיאדת לוס אנג'לס (1984) זכתה אנדרוז בשתי מדליות זהב, במשחה ל-100 מטר גב בתוצאה של 1:02.55 דקות, לפני בת ארצה בטסי מיצ'ל (1:02.63 דקות) ויולנדה דה רובר מהולנד (1:02.91 דקות) ובמשחה שליחות 4x100 מטר מעורב בתוצאה של 4:08.34 דקות, לפני מערב גרמניה (4:11.97 דקות) וקנדה (4:12.98 דקות). בנוסף, היא סיימה במקום העשירי במשחה ל-200 מטר גב בתוצאה של 2:13.48 דקות.
בטקס פרטי הציגה אנדרוז את מדליית הזהב לאחיה, על אומץ ליבו בהתמודדות עם שיתוק ארבעת גפיו כתוצאה מתאונת אופניים שבה נפגע, בהיותו בן 19.
כיום, משמשת אנדרוז דוברת של תאגידים, כנסים, קבוצות קהילתיות ובתי ספר. היא סיימה תואר ראשון בטיפול ביצירה מאוניברסיטת פלורידה ובוגרת תואר שני בעבודה סוציאלית קלינית מאוניברסיטת המדינה של אוהיו בקולומבוס. היא התמחתה בטיפול בילדים החולים במחלות המטולוגיות ואונקולוגיות. כמו כן, היא פעילה בוועד האולימפי האמריקאי.
גנוב על הירח

עלילה

גרו, אחד מהנבלים הגדולים ביותר בעולם, גר בפרבר שקט עם צבא המיניונים שלו. יום אחד מתגלה שהפירמידה במצרים נגנבה על ידי נבל חדש בשם וקטור (ג'ייסון סיגל). וכך, תהילתו של גרו יורדת. הוא מחליט לרקום תוכנית זדונית של גניבת הירח. תוכניתו כוללת גניבת מכשיר כיווץ שיכווץ את הירח. אך לצורך התוכנית גרו נאלץ לבקש הלוואה מהבנק. מנהל הבנק, מר פרקינס (וויל ארנט), מסרב לתת לגרו הלוואה עד שהוא לא יציג לפניו את הרובה המכווץ. לאחר תוכנית חילוץ, גרו מצליח לגנוב את הרובה אך וקטור גונב ממנו את הרובה. גרו הולך למבצרו של וקטור בניסיון לגנוב את הרובה אך מערכת ההגנה של ביתו של וקטור מסלקת אותו משם. ברם, הוא מגלה שוקטור הכניס שלוש יתומות לביתו שמוכרות לו עוגיות. גרו מחליט לאמצן ולהשתמש בהן כדי לחדור למבצר. בהתחלה, היתומות, מארגו (מירנדה קוסגרוב) אדית' (דנה גאייר) ואגנס (אלזי פישר), וגרו לא מסתדרים, אך לאחר שגרו מצליח לגנוב את הרובה מווקטור יחסיהם משתפרים. חברו של גרו, ד"ר נאפריו (ראסל בראנד), לא מרוצה מהתפתחות יחסיהם של גרו והיתומות והוא משכנע את גרו לסלקן מביתו. לאחר שגרו מסלקן הוא טס לירח ומכווצו ומביאו לכדור הארץ. לאחר סיום התוכנית, הוא ממהר להגיע לנשף הבלט של הבנות אך שם הוא מוצא פתק מווקטור שמוסר לו שהוא חטף את הבנות. לבסוף, גרו מחלץ את הבנות ווקטור נתקע בירח שאפקט ההתכווצות התפוגג ממנו במהלך הזמן.

ביקורות והכנסות

הסרט זכה בעיקר לביקורות חיוביות. לפי האתר "Rotten Tomatoes", כ-82% ממבקרי הקולנוע בארצות הברית נתנו לסרט ציון חיובי בהתבסס על 179 ביקורות. יתר על כן, בסוף השבוע הראשון לצאתו של הסרט הוא הכניס כ-56.3 מיליון דולר, מה שמיקם אותו כסרט המכניס ביותר בשבוע זה. ובתוך כחודש הסרט הכניס למעלה מ-200 מיליון דולר. בסך הכול הסרט הכניס כ-251 מיליון דולר בארצות הברית וכ-544 מיליון דולר ברחבי העולם.
אבי מטוס

אבי מטוס הוא זמר, מלחין ונגן מפוחית ישראלי. 
נולד באילת. ב-1986 הוציא מטוס את תקליט הרגאיי העברי הראשון, "לוקח את היום לאט". שיר הנושא של האלבום, "לוקח את היום לאט", הצליח ביותר במצעדי הפזמונים. 
מטוס גם השתתף באלבומו של אהוד בנאי, טיפ טיפה, כנגן מפוחית.
כיום (2012) מתגורר מטוס בקמבודיה שם הוא מגדל עצי גומי.
פלאנג'ינג

פלאנג'ינג (אנגלית: Flanging) הוא אפקט בתחום עיבוד אותות קול. באופן טבעי ניתן להבחין בתופעה על ידי החזרת הד.

תיאור

בתהליך הפלאנג'ינג נלקחת הקלטת אודיו בודדת, המשוכפלת להקלטה נוספת זהה לחלוטין לקודמתה. בהמשך משלבים באמצעות מכשיר פיזי או תוכנה את שניהם לפסקול יחיד, כשאחת מההקלטות משולבת בפער משתנה של אלפיות השנייה ואף פחות. תוצאת התהליך היא יצירת צליל ליווי "עולה-יורד" ומתמשך, שניתן לתאר גם כשינויים בנקודות על הפסקול, המתבטאים בין היתר בהגברת או החלשת עוצמת הקול, וכן בהארכת הפסגות ונקודות השפל בגל מבחינת זמן השמע שלהם.
סוניה פרס

ביוגרפיה

נולדה בשם סוניה גלמן במיזוץ' שבאוקראינה (אז: בפולין) למלכה (ממצ'ה) ויעקב גלמן. בשנת 1927 עלתה לארץ ישראל עם הוריה, אחותה הגדולה בתיה ואחיה הצעיר איציק. משפחת גלמן הייתה מן הראשונים שעזבו את העיירה, במטרה לעלות לישראל, ועזיבתם גרמה להתרגשות גדולה. נערך טקס פרידה, שכלל מסיבה ונאומים בהשתתפות כל התושבים. המשפחה השתקעה בכפר הנוער בן שמן, כאשר מלכה הועסקה כאם הבית של המוסד, ויעקב שימש כחצרן ומורה לנגרות.

הכרותה עם בעלה

סוניה גלמן למדה בכפר הנוער בן שמן שבמקום מגוריה, שם הכירה את שמעון פרסקי, לימים שמעון פרס. פרס הצטרף לגרעין שהקים את קיבוץ אלומות, וסוניה נשארה בכפר על מנת להשלים את לימודי הבגרות. הקשרים אמנם נמשכו, בעיקר בהתכתבות, אך עם סיום הלימודים, בתקופת מלחמת העולם השנייה, השניים נפרדו, כאשר שמעון נשאר בקיבוץ, ואילו סוניה התגייסה לצבא הבריטי.

כאחות

סוניה שירתה כאחות מעשית, בבית חולים שדה במדבר המערבי בזמן המערכה בצפון אפריקה. תפקידה היה לסייע לצוות המקצועי בכל הנדרש לטיפול בפצועים. פרס סיפרה כי באחד הימים כאשר האחות הראשית קראה לה "ילידה ארורה", היא נתנה לה סטירת לחי מצלצלת, ובעקבות זאת היא סולקה מבית החולים, ונשלחה לקורס נהיגת רכב כבד במחנה מינה שליד הפירמידות.

פועלה בישראל ונישואיה

במאי 1945, לאחר ששבה לארץ בתום שירות בצבא הבריטי, נישאה לשמעון פרס. סוניה פרס הייתה לעקרת בית אשר בחרה להתרחק מאמצעי התקשורת ולשמור בקנאות על פרטיותה ועל פרטיות משפחתה, זאת למרות הקריירה הפוליטית הענפה של בעלה. לאורך השנים, התנדבה פרס במסגרת פעילויות שונות אשר נועדו לסייע לנזקקים בקרב החברה הישראלית. בין היתר, סייעה בחלוקת מוצרי מזון לנזקקים, וכן פעלה רבות למען אלמנות צה"ל. במקרה אחד, פרס אימצה את ילדיה של אחת מהאלמנות, עם פטירתה, כאשר הם אף התגוררו לתקופה מסוימת בבית ראש הממשלה. עם זאת, פעילותה ההתנדבותית של פרס התקיימה בסתר, תחת מסך חשאיות כבד, וזאת בשל חוסר רצונה של פרס להציג ברבים את פועלה.

תקופת נשיאותו של שמעון פרס

עם בחירתו של שמעון פרס לנשיאות, הודיעה סוניה פרס כי לא תעבור איתו לבית הנשיא ותישאר בדירתם שבנווה אביבים, ומאז חיו בנפרד, זאת בעקבות הפרת הבטחתו של בעלה, שמעון פרס, שתפקידו כיו"ר מפלגת העבודה, אליו נבחר ב-2002, יהיה תפקידו הציבורי האחרון. בתקופה זו שינתה את שמה לסוניה גל, קיצור של שם נעוריה גלמן.

פטירתה

נפטרה ב-20 בינואר 2011, בדירתה שבתל אביב. לבקשתה, נקברה בבית העלמין של כפר הנוער בן שמן ולא במקום שיועד לה, לצד בעלה, בחלקת גדולי האומה.

משפחתה

פרופ' צביה ולדן בתה הבכורה, היא בלשנית התפתחותית, נשואה לפרופ' רפאל ולדן, אשר שימש רופאו האישי של פרס; בנה האמצעי הוא הווטרינר ד"ר יהונתן (יוני) פרס; בנה הצעיר הוא נחמיה (חמי) פרס, מנהל הון הסיכון ששירת כטייס מסוקי קרב בחיל האוויר.
המועדון המסחרי והתעשייתי

המועדון המסחרי והתעשייתי הוא ארגון של תעשיינים ואנשי מסחר ישראלים, הפועל לפיתוח המסחר והתעשייה במדינת ישראל. המפגשים במסגרת המועדון מתקיימים בתל אביב.

היסטוריה

נוסד ב-10 בפברואר 1938 בתקופת היישוב, על ידי ראשי התעשיינים, בעלי המקצועות החופשיים ואנשי המסחר היהודים, כמועדון בעל צביון בריטי. על מגילת היסוד חתומים התעשיין יעקב בוטקובסקי, סוחר העצים משה סבירסקי ומאיר אריסון. על המייסדים נמנה גם איש הביטוח הרצל (הרץ) גולדנברג, ממייסדי חברת הביטוח "ירדניה", שהיה פעיל שנים רבות במועדון.
תחילה שימש המועדון מקום קבוע למפגש חברתי בימי שישי כשמשתתפיו היו גברים, והוחלפו בו דעות ורעיונות, ונוצרו קשרים בתחומים מדיניים, כלכליים ומשפטיים.
ב-20 במאי של אותה השנה התכנסה אספה מייסדת ומטרות הארגון הורחבו ליצירת יחסי מסחר הוגנים ופעילות לטובת פיתוח המסחר והתעשייה בלשכות המסחר והממשלה. בדו"ח של אותה השנה, הנשיא יעקב בוטקובסקי הציג את הצלחת המועדון במגבית "כופר הישוב". 
כחלק מפעילות המועדון הועברו הרצאות בנושאים שונים, ונערכו סיורים בעזרת הקרן הקיימת להכרת יישובים ברחבי ארץ ישראל.
בשנת 1941 רכש המועדון את מבנה הקבע שלו ברחוב נחמני 17 בתל אביב, ובסוף שנות ה-60, לאחר שהמבנה נמכר, העביר את פעילותו לבית ציוני אמריקה, בית הרופאים ובית העיתונאים במלון שרתון. משנת 2010 פועל המועדון בעיקר ממלון קראון פלאזה בתל אביב.
לצד נשיא המועדון, הנבחר אחת לשנתיים ויכול לכהן שתי קדנציות רצופות בלבד, פועלת הנהלה בת 12 חברים המקימה מתוכה ועדות בנושאים מובילים: מלגות, קשרי חוץ, פעילות בקהילה, ועדת קבלה ואירועים שונים.
במהלך השנים התארחו במועדון נשיאים, ראשי ממשלות, שרים, חברי כנסת, רמטכ"לים, שגרירים, שופטים, סופרים, אנשי רוח ואנשי עסקים בכירים, בהם: דוד בן-גוריון, לוי אשכול, אבא אבן, מנחם בגין, ד"ר יוסף בורג, חיים הרצוג, רחבעם זאבי, יצחק רבין, יצחק שמיר, חיים לסקוב, שאול מופז, הרב ישראל מאיר לאו, טומי לפיד, בנימין נתניהו, אהוד ברק, עוזי ארד, יעקב פרנקל, סטנלי פישר, יוסי שריד, כרמי גילון, אריאל שרון, עמוס עוז ועוד. נשיא המדינה שמעון פרס מחזיק במספר שיא של 38 הופעות.
בשנת 2007 חגג המועדון את יובל ה-70 שנה שלו, באירוע מיוחד במשכן הנשיא.
עם נשיאי המועדון נמנו: יעקב בוטקובסקי, הלל הילמן, ד"ר ארנון רוז'נסקי, ישראל לוין, אפרים גוזמן, אריה וינברג, ד"ר חיים טייכמן, ד"ר אשר הלפרין, משה נוידרפר, משה שמיר, יצחק גטניו, רמי גוזמן, מירה פרידמן חמו, חיים אהרן, עמיר מקוב, רפי פריאל והנשיאה הנוכחית אורלי אברהמי.
המועדון הקים קרן מלגות על שם אל"ם אילן רמון, ומחלק מלגות לסטודנטים ותלמידי תיכון מצטיינים ונזקקים בתל אביב בעיקר בשכונות דרום תל אביב ויפו, הסכומים עבור הקרן נתרמים על ידי חברי המועדון ובשיתוף עם גופים עסקיים המשקיעים בקידום ידע כלכלי וטכנולוגי בישראל.
קארל אנצ'רל

ביוגרפיה

אנצ'רל נולד בטוצ'אפי שבצ'כיה. הוא למד אצל הרמן שרכן ואחר כך עבד עם ואצלב טאליך, בין השאר. משנת 1933 עד 1939 ניצח על תזמורת רדיו פראג, אבל קריירת הניצוח שלו נקטעה עם פרוץ מלחמת העולם השנייה, כאשר נשלח לגטו טרזיינשטט ומשם לאושוויץ. במחנה טרזיינשטט פגש את המוזיקאי ויקטור אולמן ואחרים, ויחד המשיכו לפעול בתחומי אמנותם, ליצור וללמד מוזיקה. קארל אנצ'רל שרד את אושוויץ, אך איבד שם את משפחתו.
אחרי המלחמה המשיך לנצח ברדיו פראג עד 1950 ואז התפרסם כאשר התמנה למנהל אמנותי של התזמורת הפילהרמונית הצ'כית. שמונה-עשרה שנות עבודתו עם התזמורת הזאת נחשבות בדרך כלל לשנותיה המוצלחות ביותר, שכללו הכרה בינלאומית רבה. בשנת 1968, אחרי הכיבוש הסובייטי של צ'כוסלובקיה בעקבות מהפכת הקטיפה והאביב של פראג, החליט אנצ'רל להגר לקנדה והשתקע בטורונטו. שם ניצח על התזמורת הסימפונית של טורונטו עד מותו בשנת 1973.
השליטה הראויה לציון של אנצ'רל בדינמיקה תזמורתית, יחד עם תפיסה יוצאת מן הכלל של צורות ופרטים במוזיקה, עשו אותו לאמן הקלטה מצליח במיוחד. קשת ההקלטות הרחבה שלו לחברת סופראפון הצ'כית השתמרה היטב הודות לטכנולוגיה הדיגיטלית. נוסף לביצועים מדויקים של גדולי המלחינים הצ'כים, דבוז'אק, סמטנה ויאנאצ'ק, הפליא אנצ'רל לעשות בניצוח מבריק על יצירותיהם של המלחינים מראשית המאה ה-20, סטרווינסקי, ברטוק ופרוקופייב. ביצוע הסימפוניה ה-9 של מהלר בניצוחו בשנת 1968, אולי בהשפעת סבלו במלחמת העולם השנייה, הוא מסמך ייחודי בעוצמתו.  
אנצ'רל נפטר בטורונטו שבקנדה ב-3 ביולי 1973.
סמסון

גאוגרפיה ומיקום

העיר שוכנת לחוף הים השחור במחצית הדרך בין שפכי הנהרות קיזילאירמאק (Kızılırmak, "הנהר האדום") ממערב, וישילאירמאק (Yeşilırmak, "הנהר הירוק") ממזרח. מדרום לעיר משתרעים הרי ג'אני (Canik Dağları) שהינם חלק מהרי הפונטוס. בעיר שולט אקלים ממוזג ולח, המתאפיין בחורף קר, קיץ חם וריבוי משקעים.

תולדות העיר

המיתולוגיה היוונית ראתה באזור שממזרח לסמסון את ארצן של האמזונות ותיארכה אותן למאות ה-12 וה-13 לפנה"ס. העיר נוסדה על ידי מתיישבים שהגיעו במאה השביעית או השישית לפנה"ס ממילטוס ונקראה אמיסוס (Amisos או Amisus). עם יסודה עמדה העיר בקשרי מסחר עם החיתים, ובמאה הרביעית לפנה"ס הייתה העיר לחלק מממלכת פונטוס שהשתייכה כשלעצמה לאימפריה של אלכסנדר מוקדון. בשנת 47 לפנה"ס כבשו הרומאים את העיר, ולאחר חלוקתה של האימפריה הרומית נותרה העיר בשטחה של האימפריה הביזנטית. בשנת 1200 נכבשה העיר בידי הסלג'וקים ולאחר מכן בידי הפלג האילחנאטי של האימפריה המונגולית. העיר שמשה כתחנת מסחר של האימפריה של גנואה, עד שנכבשה בשנת 1428 בידי העות'מאנים. קודם לעזיבתם שרפו הג'נובזים את העיר עד היסוד.
עם תום מלחמת העולם הראשונה ופלישת מדינות ההסכמה לאנטוליה, תפס מוסטפא כמאל את הפיקוד על הכוחות העות'מאניים באנטוליה. ב-19 במאי 1919 הגיע מוסטפא כמאל לעיר על סיפון האוניה בנדרמה (Bandırma), והקים את מפקדתו במלון מינטיקה פאלאס. ממפקדתו בבנין המלון פנה לשגרירים ולמשרד המלחמה הבריטי במחאה על הפלישה והחל טווה קשרים בין קבוצות לאומיות שונות. בנוסף קיים מוסטפא כמאל עצרות המוניות שנועדו ליידע את תושבי העיר על פלישת הצבאות הזרים לאנטוליה. אף שמוסטפא כמאל עזב את העיר לאחר שבוע בלבד, היא נחשבת למקום בו החל את מלחמת העצמאות הטורקית.

כלכלה ותחבורה

בנוסף לחשיבותה כעיר נמל ומרכז מסחרי אזורי, משמשת סמסון כמרכז לגידול ועיבוד טבק. העיר מחוברת לרשת מסילות הברזל הטורקית, ובסמוך לה שוכן שדה תעופה שבינו לבין איסטנבול פועלות שלוש טיסות יומיות (מופעלות על ידי טורקיש איירליינס ואונור אייר).
שמעון אלקבץ

ביוגרפיה

אלקבץ נולד לחיים ומרים בשכונה ד' צפון בבאר שבע. הבכור מתוך שישה ילדים, אחיו הצעיר איציק נפטר מלוקמיה. כשהיה בן 13, החל לעבוד בכתיבה ובעריכה והיה כתב במקומון "שבע" שפעל אז בעיר. במקביל, כחניך בתנועת הצופים היה כתב הדרום של עלון הצופים "היה נכון", וגם כתב נוער בשבועון מעריב לנוער. בצבא שירת כלוחם בחיל השריון במשך שנה וחצי, ובשל מיגרנה הועבר לשרת בבסיס חיל האוויר בחצרים. לאחר שלוש שנים של שירות בצה"ל, שימש אלקבץ בשנים 1987–1989 כראש מערכת העיתון "חדשות" בדרום. בעקבות הישגים עיתונאיים וסיפורים בלעדיים מונה לכתב הראשי לענייני משטרה ומשפט. בשנים ההן סיים את לימודיו במשפטים במרכז האקדמי למשפט ולעסקים ברמת גן והתמחה בתחום לשון הרע אצל השופט בלייך.
אלקבץ היה ממקימי רדיו דרום ורדיו גלי ישראל, וכן היה כתב גלי צה"ל בדרום וברצועת עזה; במהלך השנים ערך את יומני הבוקר של התחנה. שימש ככתב לענייני משטרה ומשפט, בעיתון חדשות. לאחר שלוש שנות עבודה בעיתון 'חדשות' היה ממייסדי "ידיעות תקשורת", סגן העורך הראשי, רשת מקומוני "ידיעות אחרונות". היה המנכ"ל של קבוצת "גלי ישראל". בהמשך ניהל את רדיו ירושלים. ב-2004 שימש משנה למנכ"ל קבוצת "הירש מדיה" ומנהל פרויקטים בחברת החדשות, בערוץ 10. בשנים 2011–2014 עמד אלקבץ בראש מינהל התרבות. ניהל את קול ישראל. היה העורך הראשי של רשות השידור. שימש בתפקיד מנהלו הכללי של רדיו תל אביב, היה סמנכ"ל "מעריב" ומנכ"ל כתבי-העת בעיתון.
שימש כסמנכ"ל חטיבת הרדיו בתאגיד השידור הישראלי. במאי 2017 פרש מתפקיד זה. ב-31 באוגוסט 2017 החליף את ירון דקל כמפקד תחנת הרדיו גלי צה"ל.
כיהן כחבר הנהלת אגודת העיתונאים בתל אביב, חבר בית דין לאתיקה במועצת העיתונות בישראל, נציג ציבור בוועדת האתיקה הארצית, לשכת עורכי הדין וחבר מועצת המוזיאונים.
לאלקבץ תואר ראשון במשפטים מהמרכז האקדמי למשפט ולעסקים ברמת גן, ותואר שני בתקשורת (בהצטיינות) מהמכללה האקדמית נתניה.
אלקבץ נשוי לענת, פסיכותרפיסטית ומטפלת באומנות. ואב לארבעה ילדים. מתגורר עם משפחתו באשדוד.
אינוורסיה ימית

אינוורסיה מרינית, במטאורולוגיה, היא סוג של אינוורסיה הנובעת מהשפעת ים קר יחסית על מסת אוויר החמה ממנו.

הסבר כללי

התופעה, הנפוצה בעיקר באביב ובקיץ, בפרט באזורים הסובטרופיים, נובעת מקיבולת החום הגבוהה יחסית של מקורות מים גדולים, ובעוד השפעות של התחממות קרינתית והתמוככות גורמות להתחממות בכל שכבות האוויר, הים נותר קריר יחסית.
במעבר גוש האוויר החם יחסית מעל הים הקר, הוא מתקרר בחלקו התחתון ביחס לשאר השכבות - בגבול האנכי של אזור ההשפעה הימי, מתהווה שכבת האינוורסיה המרינית.
התהליך טומן בחובו גם ספיחת לחות, אולם פיזורה מוגבל אל מתחת לאינוורסיה.

התופעה בישראל

אינוורסיה מרינית נוכחת קבע במהלך רוב חודשי הקיץ, בין השאר גם עקב זרימה מערבית קבועה בהשראת האפיק הפרסי ודומיננטיות הבריזה במישור החוף.
למרות זאת גובהה משתנה תדירות, בין 200-300 מטר ל-1500 מטר ולעיתים יותר - לעיתים תיתכן שתיעדר כליל. לגובה האינוורסיה השפעה מוחשית על עומס החום במישור החוף והשפלה, ובמידה מסוימת גם על שדרת ההר.
פונקציה חסומה

תכונות

פונקציה  היא חסומה אם ורק אם התמונה שלה,  היא קבוצה חסומה. בפרט, פונקציה היא חסומה אם ורק אם התמונה שלה מוכלת בתוך קטע בעל אורך סופי. פונקציה היא חסומה אם ורק אם היא חסומה מלמעלה וגם חסומה מלמטה.
לפי משפט ויירשטראס הראשון, כל פונקציה רציפה בקטע סגור חסומה בו. זהו מקרה פרטי של תכונה כללית יותר: כל פונקציה רציפה המוגדרת על מרחב קומפקטי היא חסומה.

פונקציות חסומות בעיקר

בתורת המידה, מונח הפונקציה החסומה איננו מספיק - פונקציות יכולות לקבל גם ערכים אינסופיים, ולכן, למשל, לפי ההגדרות לעיל הפונקציה
איננה חסומה.
כדי להתגבר על בעיה זו, מגדירים את ה- essential supremum וה-  essential infimum של פונקציה מדידה באופן הבא:

ואומרים שפונקציה היא חסומה בעיקר אם .
הגדרה זו שימושית בעיקר בתורת המידה, בהגדרת המרחב  באופן קונסיסטנטי. ראו גם נורמת הסופרמום.
אברהם גורביץ

ביוגרפיה

נולד באנגליה, בנם השני של ראש ישיבת גייטסהד הרב אריה זאב גורביץ וליבה בת הרב אליהו לופיאן. מצד אם אביו מתייחסת המשפחה לגאון מווילנה.
למד אצל אביו ובישיבות בישראל ונישא לשרה, בת-דודו הרב אריה ליב לופיאן שכיהן אף הוא כראש ישיבת גייטסהד.
הרב גורביץ נודע כמיוחד במינו בבקיאותו בלשונות הראשונים בסוגיות התלמוד, ובדקדדוקו הנפלאה בם.
הרב גורביץ מעביר שיעור יומי ושיעור שבועי. חלק משיעוריו נדפס בסדרת הספרים "לקט הערות". מלבד ספרים אלו פרסם הרב גורביץ סדרת ספרים על סוגיות שונות בתלמוד בשם "ענפי ארז", ושיחות על התורה ועל המועדים בשם "וענפיה ארזי אל".
דובר הבית הלבן

תפקיד הדובר בתרבות הפופולרית

תפקידו של דובר הבית הלבן זכה לחשיפה נרחבת בסדרת הטלוויזיה "הבית הלבן", שם גילמה השחקנית אליסון ג'אני את תפקיד סי.ג'יי קרייג, דוברת הבית הלבן. דמותה של קרייג התבססה בחלקה על דידי מאיירס, דוברת הבית הלבן בתקופת נשיאותו של ביל קלינטון.
יוסף נטיב

ביוגרפיה

גדל בנתניה לאב תוניסאי ולאם מרוקאית.
בין השנים 1995–1997 למד במגמת מוזיקה בבית הספר התיכון ע"ש רופין עמק חפר. על תקופת לימודיו סיפר: "כולם בתיכון היו מושבניקים, והייתה להם מנטליות שלא ממש הכרתי. מצד שני, גם בנתניה לא היו לי חברים. כלומר, לא הייתי שייך לשום מקום. הייתה שם הרבה בדידות. אחר הצהריים הייתי לבד בבית, וההורים שלי היו כל הזמן בעבודה וכל הזמן עסוקים. הייתי המון שעות לבד בחדר, והעולם שברחתי אליו כל הזמן היה המוזיקה. שמעתי הרבה פינק פלויד, לד זפלין ועוד".
בין השנים 1998–2001 שירת כלוחם וחובש קרבי בחטיבת הצנחנים. אחרי הצבא טייל עם חברים בלוס אנג'לס ובהודו. כשחזר הוא החל לעבוד כשומר בבית חולים לחולי נפש, ושם החל תהליך של חזרה בתשובה. באותו זמן הכיר את אשתו והם התקרבו יחד ליהדות. בשנת 2006 החל תהליך של חזרה בתשובה, והוא מקורב לחסידות ברסלב.
הוא בעל תואר ראשון ותעודת הוראה בחינוך מוזיקלי מהמדרשה הממלכתית למחנכים למוזיקה במכללת לוינסקי לחינוך. בין השנים 2006–2008 שימש כמדריך נוער בסיכון בפנימיית בית הבוגר בנתניה. בין השנים 2008–2010 ניהל הרכבים מוזיקליים עם נוער בסיכון בנתניה. ב-2011 החל ללמד מוזיקה בבית הספר היסודי "יובלים" בקיבוץ גבעת חיים מאוחד.

מוזיקה

ב-2008 שירו "חזק לליבך" היה שיר הנושא של הסדרה "אלופים של החיים" בהגשת אלון גל.
ב-2013 הוציא את אלבומו הראשון "חזק לליבך" בהוצאת נענע דיסק. לנענע דיסק הגיע בהמלצת הפסנתרן רונן שפירא, לו השמיע יוסף סקיצות. בהופעת ההשקה התארחו ג'קו אייזנברג ולהקת המדרגות.
ב-2015 הלחין, עיבד ושר את "האדמה שותקת" באלבום "עשוי מאותיות" - פרויקט משיריו של חיים גורי בהפקת נענע דיסק.
ב-2016 הוציא את אלבומו השני "אף אחד לא נשאר".
ב-2018 הוציא את השיר "לאן שתרצה" אותו הקדיש לילד על הרצף האוטיסטי. ב-2019 הוציא יחד עם עודד ישראל מנשרי את הסינגל "אז ירנן עץ היערים". כתב את המוזיקה להצגה "אוטיסט זה לא קללה" שכתב וביים דביר שרייבר ושיחקו נועה ויחיאל נבון.
הוציא עד כה 2 סינגלים מתוך אלבום שלישי: "זה אתה", "באמת" - דואט עם יונתן רזאל, ו"לאהוב בחינם".

חיים אישיים

נשוי לענבל ואב לארבעה, והם מתגוררים בחריש.
Travelocity

Travelocity היא סוכנות נסיעות מקוונת בבעלות מלאה של Sabre Holdings, חברה ציבורית לשעבר שנקנתה במרץ 2007 בידי Silver Lake Partners ו-Texas Pacific Group. מטה החברה נמצא בסאות'לייק שבטקסס עם משרדים בניו יורק, סן פרנסיסקו, סן אנטוניו ומחוץ לארצות הברית.
Travelocity היא חברת הנסיעות השישית בגודלה בארצות הברית וחברת הנסיעות המקוונת השנייה בגודלה בעולם. בארצות הברית, בנוסף לאתר הבית שלה, החברה מפעילה גם שרותי נסיעות מלאים ללקוחות עסקיים. כן מפעילה החברה שירותים דומים בקנדה, גרמניה, צרפת, הממלכה המאוחדת ומדינות נוספות. בלאס וגאס מפעילה החברה גם דוכן גדול למכירת כרטיסים למופעים ופעילויות אחרות באזור.
R-160

R-160 היא רקטה ארוכת טווח מייצור עצמי של ארגון חמאס. לטענת חמאס, טווח הרקטה הוא 160 קילומטר.
שם הרקטה מייצג את טווח ההגעה שלה בצירוף שם משפחתו של עבד אל-עזיז א-רנתיסי, ממייסדי תנועת חמאס, שחוסל על ידי צה"ל בשנת 2004. הרקטה נכנסה לשימוש לראשונה ביולי 2014 במהלך מבצע צוק איתן, עת שוגרה לעבר חיפה- מרחק של כ-120 ק"מ. עם זאת, מרבית הרקטות מסוג זה שנורו לעבר חיפה נחתו בשטחים פתוחים באזור זכרון יעקב וחדרה ששוכנות כ-30-40 ק"מ דרומית לחיפה. אלו הנקודות הצפוניות ביותר שידע עד כה הירי הרקטי מעזה במהלך הסכסוך הישראלי-פלסטיני. 
ביומו האחרון של המבצע שוגרה רקטה כזו לעבר אשקלון, הערכה היא כי הרקטה שוגרה לעבר תל אביב כשראש הנפץ הכיל כ-60 ק"ג וכי היא נפלה בדרך.
בעורף הישראלי חשבו תחילה כי מדובר ברקטת M-302, רקטה סורית בעלת טווח דומה שנמצאה בספינה קלוז סי במסגרת מבצע חשיפה מלאה. ייתכן שמדובר בחיקוי של רקטה זו.
בנימין אדר

בנימין (בנקו) אדר (1934, יוגוסלביה - 1986, ישראל) היה עיתונאי ועורך העיתון "על המשמר". היה ממייסדי חוג אורנים.

ביוגרפיה

נולד ביוגוסלביה ובשנת 1944 עלה לארץ ישראל לבדו. הוא התחנך בקבוצת "אורן" בקיבוץ עין שמר. למד היסטוריה בסמינר אורנים ואחר כך לימד בתיכון "מבואות עירון".
היה עיתונאי בעיתון "על המשמר" ועורכם של השבוע בקיבוץ הארצי, המוסף לתרבות והמוסף "חותם". כתב את הספר "מפלגה אחת ושתי דרכים", שלא יצא לאור בחייו.
היה אב לחמישה ילדים.
תחום טריטוריאלי

תחום טריטוריאלי של מדינה הוא הטריטוריה בה מוחלת ריבונותה. תחום זה כולל את השטח היבשתי של המדינה, מימיה הטריטוריאליים וכן כל המרחב האווירי שמעל ליבשה ולמים הטריטוריאליים וכל התחום התת-קרקעי שמתחתם. החלל אינו נכלל בתחום הטריטוריאלי של אף מדינה.
לרוב, כניסה בלא היתר לתחומה הטריטוריאלי של מדינה היא עבירה על חוקיה. כניסה מכוונת בלא היתר לתחומה הטריטוריאלי של מדינה מצד מדינה אחרת, או כל גורם שמייצג אותה, ובמיוחד צבא, עשויה להתפרש כניסיון לפגוע בריבונותה של הראשונה ועלולה להוות עילה למלחמה. חדירה בלתי מורשית של בודדים לתחום הטריטוריאלי אינה נחשבת לפגיעה בריבונות, אך אסורה בחוקי כל המדינות.
רצף טריטוריאלי הוא כששטח של המדינה הוא רציף, אחיד, שאין למדינה שטחים שמופרדים,
ישראל היא מדינה אחידה לעומת זאת רוסיה וארגנטינה הן מדינות ללא רצף טריטוריאלי.